Gladiator Garth Collins uit Survivor SA - hy praat met SARIE
JY LEES NOU Gladiator Garth Collins uit Survivor SA - hy praat met SARIE
Hy was die grootste man in Survivor SA: Santa Carolina, maar kon net drie dae op die eiland hou. In die eerste episode lyk dit asof Garth Collins sy besering uit proporsie blaas. Hy het vir Charis Labuschagne vertel wat agter die skerms gebeur het.
Ons sien nie op TV hoe jy beseer is nie. Wat het gebeur?
Ek het dieper in die see geswem om vis te probeer vang, want die visse wat in die vlak water was, was te klein. Ek het op 'n stadium op koraal gestaan wat onder my voete ingegee het. Dit het my been gesny. Kyk hoe lyk my been nou nog.
Dit lyk verskriklik. Hoekom is dit so pers en opgeswel?
My wond het ontsteek. Dit lyk al baie beter en dis meer as 'n maand later! Ek kon nie op my been staan nie. Ek moes twee dae lank binneaarse antibiotika kry en ses dae lank 'n bykomende kursus antibiotika drink.
Nee, ek wou glad nie van die eiland af weggaan nie, maar die pyn was net te erg. Ek het gehoop dit sou beter word, maar dit het nie. Almal in my span het met my kom gesels en gesê hulle gaan my afstem omdat ek beseer is.
Dit moes seker 'n bitter pil gewees het om te sluk omdat jy so sterk is?
Ek het gewonder hoekom my pyndrempel skielik so laag is. Ek meen, ek kan pyn hanteer! Ek het al aan Gladiators deelgeneem met 'n geskeurde borsspier. Tydens 'n uitdaging op die eiland het ek ook my een bo-armspier geskeur. Ek kon dít hanteer, maar die infeksie in my been? Nee.
Wat was die ergste van die eiland?
Om die eerste dag op die eiland vier en 'n half uur lank in daai bakoond te stap na waar ons moes wees. Ek het op daardie stadium 136 kg geweeg, wat beteken my lyf het vier en 'n half liter water 'n dag nodig om te funksioneer. Ons het elkeen net 500 ml water gehad om te drink. Daarna het ons nie kos gekry om die energie terug in ons lyf te sit nie. Dit was swaar.
Jy het blykbaar baie hoenders geëet voor jy eiland toe is?
Vir ses maaltye voor ek eiland toe is, het ek elke keer 'n hele hoender geëet. Ek het besluit ek gaan protein load!